b"\n_START_ARTICLE_\nMosqueter de la Gu\xc3\xa0rdia\n_START_PARAGRAPH_\nEls Mosqueters de la Gu\xc3\xa0rdia (en franc\xc3\xa8s Mousquetaires de la Garde), tamb\xc3\xa9 anomenats mosqueters negres i mosqueters grisos, van ser una companyia de combat de la branca militar de la Maison du Roi, la casa reial de la monarquia francesa. El seu nom va ser popularitzat posteriorment per les novel\xc2\xb7les d'Alexandre Dumas.\n_START_SECTION_\nHist\xc3\xb2ria\n_START_PARAGRAPH_\nEl cos de Mosqueters de la Gu\xc3\xa0rdia es va crear el 1622 quan Llu\xc3\xads XIII va promocionar una companyia de cavalleria lleugera (els carabins, creada pel pare de Llu\xc3\xads, Enric IV) amb mosquets. Els mosqueters lliuraven les batalles a peu (com a part de la infanteria) i dalt de cavall (formant amb la cavalleria). Constitu\xc3\xafen la gu\xc3\xa0rdia reial mentre el rei era fora de les resid\xc3\xa8ncies reials (dins de les resid\xc3\xa8ncies reials, la gu\xc3\xa0rdia del rei estava formada per la Garde du Corps i els Gardes Suisses)._NEWLINE_Poc temps despr\xc3\xa9s, el cardenal Richelieu va crear una segona companyia de mosqueters. Despr\xc3\xa9s de la mort del cardenal el 1642, la companyia va passar al seu successor, el cardenal Mazzarino, que va dissoldre el cos de mosqueters el 1646. Els mosqueters van reapar\xc3\xa8ixer el 1657 amb una companyia de 150 homes. A la mort de Mazzarino el 1661, els antics mosqueters del cardenal van passar sota el control directe de Llu\xc3\xads XIV. Les dues companyies de mosqueters foren reorganitzades el 1664, i una va prendre el nom de \xc2\xabmosqueters grisos\xc2\xbb (mousquetaires gris), pel color dels seus cavalls, mentre que la segona fou anomenada els \xc2\xabmosqueters negres\xc2\xbb (mousquetaires noirs). Aproximadament al mateix temps es va duplicar el nombre d'efectius de cada companyia._NEWLINE_Els mosqueters eren una de les companyies militars m\xc3\xa9s prestigioses de l'antic r\xc3\xa8gim i, en principi, l'acc\xc3\xa9s era reservat als nobles. Amb les reformes de Michel Le Tellier, que va obligar a un cert nombre d'anys de servei militar abans que els nobles poguessin assolir el rang d'oficial, molts nobles van intentar fer aquest servei dins les privilegiades companyies de mosqueters reials._NEWLINE_El 1776, els mosqueters van ser dissolts per Llu\xc3\xads XVI per raons pressupost\xc3\xa0ries. Reformats el 1789, van ser dissolts novament poc temps despr\xc3\xa9s. Es van reformar de nou el 6 de juliol de 1814 i es van dissoldre definitivament l'1 de gener de 1816."